भोपाल। बॉलीवुड की मशहूर अभिनेत्री साधना का शुक्रवार को निधन हो गया। वे 74 साल की थीं। साधना लंबे समय से बीमार थीं। शुक्रवार सुबह करीब 11.30 बजे उन्होंने अंतिम सांस ली।
प्रस्तुत है इस विलक्षण अभिनेत्री पर अशोक मनवानी की सिंधी में प्रकाशित पुस्तक सुहिणी साधना से कुछ बातें।
मध्य प्रदेश से जुड़ा किस्सा...
वर्ष 1970 का वाकया है। मध्यप्रदेश के सागर शहर में मनोहर टाकीज में मेरा साया का शो चल रहा था। फिल्म दूसरी बार लगी थी। लेकिन झुमका गिरा रे, बरेली के बाजार में गीत के लिए सिनेप्रेमी उमड़ पड़े थे।
सिनेमा ऑपरेटर फिल्म के पहले और इंटरवल में स्लाइड दिखाते कि, कृपया परदे पर सिक्के न फेंके, आग लग सकती है! परंतु दर्शक कहां मानने वाले थे। शो पूरा होने पर सफाईकर्मी एक-दो झोला चिल्लर साथ ले जाते।
साधना शिवदासानी जो विवाह के बाद साधना नैयर बनीं, हिंदी सिनेमा में ऐसी इकलौती नायिका रहीं, जिन्होंने चार फिल्मों में दोहरी भूमिका की। चार-पांच किस्म के फैशन चलाए। दोहरी भूमिकाओं में अभिनय कर उन्होंने अलग छाप छोड़ी। विशेषकर मेरा साया, दूल्हा दुल्हन, वो कौन थी के दृश्य याद करें। साधना कट हेयर स्टायल के अलावा आंखों में तिरछा काजल, चूड़ीदार पायजामी और सलवार, कानों में बड़े बाले, गरारा और शरारा। साड़ी पहनने, बांधने का साधना का अंदाज भी निराला था। निर्देशक विमल राय, साधना को कला फिल्मों का चेहरा बनाना चाहते थे।
बॉयोग्राफी के लिए तैयार नहीं हुईं...
मैंने उनकी बॉयोग्राफी लिखनी चाही, पर साधना को यह रास नहीं आई। वे नहीं चाहती थीं खुद को चर्चा में बनाए रखना। लिहाजा मैंने साधना पर लिखे आलेखों का संकलन तैयार किया। कुछ साल पहले साधना के मौजूदा निवास स्थान से जुड़े विवाद के कारण वे अनचाहे ही एकाध टीवी चैनल पर दिखाई दीं। मामले का पटाक्षेप होने तक अखबारों की सुर्खियों में भी आईं।
कभी आर्ट क्लब जाती रहीं..
इनामों, उसकी राजनीति और फिल्मी महफिलों से दूर साधना गाहे-बगाहे आर्ट क्लब में दिख जाया करती थीं। दिलीपकुमार इस क्लब के प्रमुख रहे हैं। यहां सदस्य भी सीमित ही हैं। जहां एक ओर अनेक कलाकार अपनी मातृभाषा और अपने समुदाय से जुड़े रहते हैं, साधना यहां भी सबसे अलग रहीं।
उनकी पहली फिल्म अबाणा एक सिंधी फिल्म थी, जिसमें वे नायिका शीला रमानी की छोटी बहन के किरदार में आई थीं। कुल जमा पैंतीस फिल्मों का मामला रहा साधना का। फिल्म निर्माण में महिलाओं की भूमिका की चर्चा होती है, तो साधना गीता मेरा नाम (1974) की वजह से याद की जाती रहेंगी।
चंद सहेलियां...
साधना की रचनात्मक यात्रा को मुल्क के बंटवारे ने भी नहीं तोड़ा, उन्हें आई फ्लू की तकलीफ ने भी नहीं, थॉयरायड ने भी नहीं, पिता-माता इकलौती बहन की असमय मौत ने भी नहीं और पति आरके नैयर के अवसान ने भी नहीं। यही नहीं जमीन के सौदागरों के दबाव के आगे भी यह अदाकारा अकेली लड़ी।
साधना की समकालीन ही नहीं जूनियर अभिनेत्रियों ने भी फिल्म फेयर, भारत सरकार के पद्मम श्री, पदम भूषण लेते हुए अपनी लालसा को किसी तरह उजागर किया, लेकिन साधना गरिमामय जीवन जीती रहीं। न कोई महत्वकांक्षा न धन-दौलत की चाह।
यह भी जानें...
- साधना ने मुंशी प्रेमचंद के उपन्यास पर आधारित फिल्म गबन के अलावा परख में कलात्मक भावाभिव्यक्तियां प्रस्तुत कीं।
- गुरुदत्त के साथ पिकनिक साधना की अनरिलीज्ड फिल्म रही।
- कमर्शियल आधार पर बेहतर कामयाब मानी गई उनकी कुछ फिल्मों में वक्त, मेरा साया, लव इन शिमला, राजकुमार, असली-नकली, हम दोनों, वो कौन थी, मेरे महबूब शामिल हैं।
- जिन अभिनेताओं के साथ सर्वाधिक फिल्में आईं उनमें सुनील दत्त, मनोज कुमार, देवानंद, राजेंद्र कुमार, शम्मीकपूर (तीन और चार बार) शामिल हैं।
- जॉय मुखर्जी, बलराज साहनी, संजय खान, राजकुमार के साथ दो-दो बार और धर्मेन्द्र, राजेश खन्ना, अनिल धवन, शशिकपूर, किशोर कुमार, बसंत चौधरी, परीक्षित साहनी के साथ साधना ने एक-एक फिल्म की।
- साधना का वक्त ओर वो कौन थी के लिए फिल्म फेयर नामीनेशन हुआ ।
- साधना ने सर्वाधिक लता मंगेशकर के गाए गीतों पर होंठ हिलाए। लगभग सौ गीत साधना पर फिल्माए गए।
अगली स्लाइड्स में देखिए कुछ PHOTOS
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva bho_Deva hin_Deva awa_Deva bho_Deva hin_Deva hin_Deva hin_Deva